પરમાત્મ પ્રાપ્તિ અતિશય અઘરી છે. તેવું ભૂત માણસના મનમાં ભરાઈ ગયું છે તેથી તે બધું જ અઘરું અઘરું દેખે છે અને દ્રષ્ટિ તેવી સૃષ્ટિ. જેવા રંગના ચશ્માં પહેરીએ તેવા રંગનું સઘળું દેખાય. જેમ કે ગીતામાં अनेक जन्म संसिद्धः बहुनां जन्मनां अंत, मम माया दुरस्यया વગેરે વચનો શોધી કાઢીને પોતાની અઘરાપણાની માન્યતાની પુષ્ટિ આપે છે અને વળી क्षिप्रं भवति धर्धास्मा अचिरात અને એવા બીજા શબ્દો જે માર્ગની સરળતા બતાવે છે તેને પણ તર્ક વડે કઠિનતાના સમર્થનમાં લગાડે છે. મુક્તિ મળવી સરળ છે તે બાબત ઉપર એમની બુદ્ધિ ઝુકતી જ નથી. આપણે ઉપર જોઈ ગયા કે અજ્ઞાની એવા જીવ માટે સર્વપ્રયત્ને તો મુક્તિ પ્રાપ્ત કરવી અતિશય અઘરી છે પણ કૃપાળુ ભગવાનની સહાય હોવાથી તે અતિ સરળ છે એમાં શંકા નથી. તેથી એકવાર આપણી ભાવના બદલાય તે પછી આપણે માટે મુક્તિ પ્રાપ્ત કરવી સરળ છે.